SET สัปดาห์หน้าผันผวนจับตาเฟด-การประมูล 4G
SET สัปดาห์หน้าผันผวน จากราคาน้ำมันดิบโลกที่ปรับลงต่อเนื่องเป็นตัวกดดันหุ้นพลังงาน จับตาการประมูล 4G, ผลประชุมเฟดที่คาดว่าจะปรับขึ้นดอกเบี้ยหลังตัวเลขจ้างงานฟื้นตัวต่อเนื่อง และการประชุม กนง. คาดยังคงดอกเบี้ยเท่าเดิม ให้กรอบแนวต้าน 1,292/1,300 ส่วนแนวรับ 1,260/1,250 จุด

13 ธ.ค. 2558

Technical Weekly: by Capital Nomura Securities (Thailand)
 
Nomura คาด SET สัปดาห์หน้าจะค่อนข้างผันผวน โดยปัจจัยกดดันหลักคาดมาจากราคาน้ำมันดิบโลกที่ยังคงย่อตัวทำจุดต่ำสุดในรอบ 6 ปีหลังจากท่าทีของ OPEC ในการประชุมครั้งล่าสุดยังไม่มีข้อสรุปต่อการลดเพดานการผลิตที่ชัดเจนส่งผลให้กำลังการผลิตของกลุ่มฯยังคงอยู่ในระดับที่สูงถึง 31.5 ล้านบาร์เรลต่อวันเช่นเดิมซึ่งสูงกว่าเพดานของ OPEC ที่ระดับ 30 ล้านบาร์เรลต่อวันเพิ่ม sentiment เชิงลบโดยตรงต่อกลุ่ม ENERG ซึ่งเป็นกลุ่มที่มี Market Caps ราว 15.3% ของ SET (ใหญ่สุด)
ขณะที่ ต้นสัปดาห์ MSCI จะมีการปรับหุ้น BBL ออกจาก MSCI Global Standard Index เนื่องจากสัดส่วนการถือครองของ NVDR ในหุ้น BBL เกินกว่าที่กำหนดไว้ แต่อย่างไรก็ตามน้ำหนักในส่วนนี้คาดจะถูกนำไปเฉลี่ยเพิ่มให้กับหุ้นไทยตัวอื่นๆ โดยจะมีผลสิ้นวันที่ 14 ธ.ค. นี้ ดังนั้นถือเป็นจังหวะสำหรับนักลงทุนระยะยาวในการสะสม BBL ในช่วงปิดตลาดของวันที่ 14 ธ.ค.
ส่วนวันที่ 15 ธ.ค.จับตาการประชุม 4G คลื่น 900MHz. จำนวน 2 สัญญา โดยประเด็นสำคัญที่ต้องจับตาคือหากการประมูลมีการต่อสู้กันด้านราคาที่รุนแรงเช่นเดียวกับการประมูล 4G คลื่น 1800 MHz. ในเดือนพ.ย. ที่ผ่านมาจะเพิ่มแรงกดดันต่ออัตราการทำกำไรของกลุ่มผู้ที่เข้าประมูล (ADVANC, DTAC, TRUE และ JAS) กระทบ earning ในช่วงถัดไป
นอกจากนี้คงต้องติดตามผลการประชุม FOMC Meeting ในวันที่ 15-16 ธ.ค.นี้ (รู้ผลเช้าวันที่ 17 ธ.ค. ตามเวลาไทย) โดยรอบนี้ ฝ่ายวิจัยให้โอกาสสูงถึง 75% คาด FED จะปรับขึ้นอัตราดอกเบี้ยนโยบายสหรัฐเป็นครั้งแรกในรอบ 9 ปี หลังจากดัชนีการจ้างงานของสหรัฐฟื้นตัวขึ้นต่อเนื่องบ่งชี้ถึงภาพรวมเศรษฐกิจสหรัฐฯที่ค่อยๆ แข็งแกร่งขึ้นคาดจะเป็นปัจจัยเชิงบวกต่อตลาดสินทรัพย์เสี่ยงเนื่องจากมีความชัดเจนมากขึ้นและตลาดตอบรับความเสี่ยงจากปัจจัยนี้ไปมากแล้วในช่วงก่อนหน้า
สำหรับวันที่ 16 ธ.ค. จะมีการประชุมคณะกรรมการนโยบายการเงิน (กนง.) โดยฝ่ายวิจัย และ Consensus คาดจะคงอัตราดอกเบี้ยนโยบายของไทยไว้ที่ระดับ 1.5% เช่นเดิมเนื่องจากประเมินอัตราดอกเบี้ยขณะนี้ค่อนข้างเหมาะสมต่อการฟื้นตัวของเศรษฐกิจไทยขณะที่ การลดอัตราดอกเบี้ยนโยบายเพิ่มเติมคาดจะมีผลบวกต่อการฟื้นตัวของเศรษฐกิจเพียงจำกัดเท่านั้น ขณะที่ SET สัปดาห์หน้ามีกรอบแนวต้าน 1,292/1,300 ส่วนแนวรับ 1,260/1,250 จุด
 
&lt;&lt; คลิ๊กเพื่ออ่านรายละเอียด &gt;&gt;